ਡਨਕਿਰਕ (2017 ਫ਼ਿਲਮ)
ਡਨਕਿਰਕ 2017 ਵਿੱਚ ਰਿਲੀਜ਼ ਹੋਈ ਬਰਤਾਨਵੀ-ਅਮਰੀਕੀ ਫ਼ਿਲਮ ਹੈ ਜਿਹੜੀ ਯੁੱਧ ਤੇ ਅਧਾਰਿਤ ਹੈ। ਇਸ ਫ਼ਿਲਮ ਦਾ ਨਿਰਦੇਸ਼ਕ, ਲੇਖਕ ਅਤੇ ਸਹਿ-ਨਿਰਮਾਤਾ ਕ੍ਰਿਸਟੋਫ਼ਰ ਨੋਲਨ ਸੀ। ਇਸ ਫ਼ਿਲਮ ਵਿੱਚ ਮੁੱਖ ਅਦਾਕਾਰ ਫ਼ਿਓਨ ਵ੍ਹਾਈਟਹੈਡ, ਟੌਮ ਗਲਿਨ-ਕਾਰਨੀ, ਜੈਕ ਲੌਡਨ, ਹੈਰੀ ਸਟਾਈਲਜ਼, ਐਨਿਊਰਿਨ ਬਾਰਨਾਰਡ, ਜੇਮਜ਼ ਡਾਰਸੀ, ਬੈਰੀ ਕਿਓਗਨ, ਕੈਨੇੇਥ ਬ੍ਰਾਨਾਗ, ਕਿਲੀਅਨ ਮਰਫੀ, ਮਾਰਕ ਰਿਲਾਂਸ, ਟੌਮ ਹਾਰਡੀ ਸਨ। ਡਨਕਿਰਕ ਤਿੰਨ ਦ੍ਰਿਸ਼ਕੋਣਾਂ ਤੋਂ ਜੰਗ ਦੌਰਾਨ ਫੌਜੀ ਨਿਕਾਸ ਨੂੰ ਵਿਖਾਉਂਦੀ ਹੈ ਜਿਸ ਵਿੱਚ ਧਰਤੀ, ਸਮੁੰਦਰ ਅਤੇ ਹਵਾ ਸ਼ਾਮਿਲ ਹਨ। ਇਸ ਫ਼ਿਲਮ ਵਿੱਚ ਬਹੁਤ ਘੱਟ ਡਾਇਲਾਗ ਹਨ ਅਤੇ ਨੋਲਨ ਨੇ ਇਸ ਫ਼ਿਲਮ ਦਾ ਰੁਮਾਂਚ ਬਣਾਉਣ ਲਈ ਜ਼ਿਆਦਾਤਰ ਸਿਨਾਮਾਟੋਗ੍ਰਾਫ਼ੀ ਅਤੇ ਸੰਗੀਤ ਤੋਂ ਕੰਮ ਲਿਆ ਹੈ। ਇਸ ਫ਼ਿਲਮ ਦੀ ਸ਼ੂਟਿੰਗ ਮਈ 2016 ਵਿੱਚ ਡਨਕਿਰਕ ਵਿੱਚ ਸ਼ੁਰੂ ਕੀਤੀ ਗਈ ਸੀ ਅਤੇ ਇਸਨੂੰ ਸਿਤੰਬਰ ਵਿੱਚ ਲਾਸ ਏਂਜਲਸ ਵਿੱਚ ਪੂਰਾ ਕੀਤਾ ਗਿਆ। ਇਸ ਪਿੱਛੋਂ ਇਸਦਾ ਪਿਛਲਾ-ਨਿਰਮਾਣ ਸ਼ੁਰੂ ਹੋਇਆ। ਸਿਨੇਮਾਟੋਗ੍ਰਾਫ਼ਰ ਹੋਏਟ ਵੈਨ ਹੋਏਟੇਮਾ ਨੇ ਇਸ ਫ਼ਿਲਮ ਨੂੰ ਆਈ.ਮੈਕਸ. 65 mm ਅਤੇ 65 mm ਵੱਡੇ ਫ਼ਾਰਮੈਟ ਫ਼ਿਲਮ ਸਟੌਕ ਨਾਲ ਫ਼ਿਲਮਾਇਆ। ਡਨਕਿਰਕ ਵਿੱਚ ਬਾਹਰਲੇ ਵਿਹਾਰਕ ਪ੍ਰਭਾਵ ਸ਼ਾਮਿਲ ਹਨ ਅਤੇ ਇਸ ਵਿੱਚ ਹਜ਼ਾਰਾਂ ਦੀ ਗਿਣਤੀ ਵਿੱਚ ਨਿਕਾਸ ਸਮੇਂ ਰਹਿ ਗਈਆਂ ਇਤਿਹਾਸਿਕ ਕਿਸ਼ਤੀਆਂ ਅਤੇ ਹੋਰ ਰਹਿੰਦ-ਖੂੰਦ ਦਾ ਇਸਤੇਮਾਲ ਕੀਤਾ ਗਿਆ ਸੀ। ਇਸ ਤੋਂ ਇਲਾਵਾ ਇਸ ਫ਼ਿਲਮ ਵਿੱਚ ਪੁਰਾਣੇ ਲੜਾਕੂ ਹਵਾਈ ਜਹਾਜ਼ਾਂ ਨੂੰ ਬਾਖੂਬੀ ਵਿਖਾਇਆ ਗਿਆ ਹੈ। ਇਸ ਫ਼ਿਲਮ ਨੂੰ ਪਹਿਲੀ ਵਾਰ 13 ਜੁਲਾਈ 2017 ਨੂੰ ਓਡੀਅਨ ਲੀਸੈਸਟਰ ਸਕੇਅਰ, ਲੰਡਨ ਵਿਖੇ ਵਿਖਾਇਆ ਗਿਆ ਸੀ ਅਤੇ ਇਸਨੂੰ ਇੰਗਲੈਂਡ ਅਤੇ ਸੰਯੁਕਤ ਰਾਜ ਅਮਰੀਕਾ ਵਿੱਚ 21 ਜੁਲਾਈ ਨੂੰ ਆਈ.ਮੈਕਸ 70 ਐਮਐਮ ਅਤੇ 35 ਐਮਐਮ ਫ਼ਾਰਮੈਟਾਂ ਵਿੱਚ ਰਿਲੀਜ਼ ਕੀਤਾ ਗਿਆ ਸੀ। ਇਹ ਫ਼ਿਲਮ ਦੂਜੀ ਸੰਸਾਰ ਜੰਗ ਤੇ ਬਣੀ ਸਭ ਵੱਧ ਪੈਸਾ ਕਮਾਉਣ ਵਾਲੀ ਫ਼ਿਲਮ ਹੈ ਅਤੇ ਇਸਨੇ ਦੁਨੀਆ ਭਰ ਤੋਂ 525 ਮਿਲੀਅਨ ਡਾਲਰ ਕਮਾਏ ਹਨ। ਡਨਕਿਰਕ ਨੂੰ ਇਸਦੇ ਸਕਰੀਨਲੇਖਨ, ਨਿਰਦੇਸ਼ਨ, ਸੰਗੀਤ ਅਤੇ ਸਿਨੇਮਾਟੋਗ੍ਰਾਫੀ ਲਈ ਦੁਨੀਆ ਭਰ ਵਿੱਚ ਸਰਾਹਿਆ ਗਿਆ ਹੈ ਅਤੇ ਕੁਝ ਆਲੋਚਕਾਂ ਨੇ ਇਸਨੂੰ ਨੋਲਨ ਦੀ ਸਭ ਤੋਂ ਵਧੀਆ ਫ਼ਿਲਮ ਕਿਹਾ ਹੈ ਅਤੇ ਕੁਝ ਆਲੋਚਕਾਂ ਨੇ ਇਸਨੂੰ ਜੰਗ ਤੇ ਬਣੀਆਂ ਫ਼ਿਲਮਾਂ ਵਿੱਚੋਂ ਸਭ ਤੋਂ ਵਧੀਆ ਫ਼ਿਲਮ ਦਾ ਦਰਜਾ ਦਿੱਤਾ ਹੈ। 90ਵੇਂ ਅਕਾਦਮੀ ਅਵਾਰਡਾਂ ਵਿੱਚ ਇਸ ਫ਼ਿਲਮ ਨੂੰ 8 ਕੰਮਾਂ ਲਈ ਨਾਮਜ਼ਦ ਕੀਤਾ ਗਿਆ ਸੀ ਜਿਸ ਵਿੱਚ ਸਭ ਤੋਂ ਵਧੀਆ ਫ਼ਿਲਮ ਅਤੇ ਸਭ ਤੋਂ ਵਧੀਆ ਨਿਰਦੇਸ਼ਕ (ਨੋਲਨ ਦੀ ਆਸਕਰ ਵਿੱਚ ਨਿਰਦੇਸ਼ਕ ਦੇ ਤੌਰ 'ਤੇ ਸਭ ਤੋਂ ਪਹਿਲੀ ਨਾਮਜ਼ਦਗੀ) ਸ਼ਾਮਿਲ ਸੀ। ਇਹ ਫ਼ਿਲਮ ਨੂੰ ਸਭ ਤੋਂ ਵਧੀਆ ਸਾਊਂਡ ਐਡੀਟਿੰਗ, ਸਭ ਤੋਂ ਵਧੀਆ ਸਾਊਂਡ ਮਿਕਸਿੰਗ ਲਈ ਆਸਕਰ ਅਵਾਰਡ ਦਿੱਤੇ ਗਏ ਸਨ।